Młodostni měli sej struchłe podawki před 70 lětami w našej domiznje do pomjatka zašćěpić
W zymje dyrkotajo, pod předešćnikom w skupinkach so mjez sobu wohrěwajo, připosłuchachu młodostni wutoru dopołdnja stawiznarjej Alfonsej Kuringej na łuce pod Chróšćanskej Fulkec hórku. Pančičan-Kukowčan rysowaše šulerjam 10. lětnika Ralbičanskeje wyšeje šule, kak bě k surowym bitwam w Chrósćicach a wokolinje dóšło, při kotrychž su tam před 70 lětami sta pólskich, sowjetskich a němskich wojakow zahinyli.
28. apryl 1945 njeje jenož historiski datum za staršu generaciju Serbow, kotraž sej jón čas žiwjenja w pomjatku wobchowa. Tež dźěći a młodźi ludźo maja wo tym zhonić, zo běchu tón dźeń wosebje pólscy wojacy wokoło Zejic, Lejna, Chrósćic a Pančic-Kukowa swoje žiwjenje za swobodu přichodnych generacijow woprowali.
szl_Latn szl_Latn szl_Latn